送樊漕移帥瀘南
作者：李流謙
朝代：宋

paragraphs: 金龍直歲當玄冥，憶公剖竹江陽城。
碧鷄坊中駐千騎，裁詩餞送雙旌行。
逢人到處說項斯，豈賤子故唯先盟。
一官泮水謝推輓，挾策仍許從諸生。
隻詞華衮豈易得，再以薦墨光姓名。
一朝去我生怊悵，呱呱欲作啼雛嬰。
向來宦海四十年，白首一節無斜傾。
只今耆舊直可數，曷不往矣司機衡。
詔書連年到西蜀，歸田奏上羣兒驚。
西南夷蜑惟稽顙，男耕女織鼓不鳴。
廟堂徹桑戒無事，正以卧護煩老成。
犬羊腥羶亦人耳，悅安惡擾皆其情。
不須談兵但飲酒，帥非爾帥乃父兄。
秋光如水浸行色，牙纛獵獵風有聲。
氈褐迎道沸羣獠，弓刀繞帳森千兵。
丈夫未遂調燮事，華皓得此亦足榮。
觀公畜德有餘地，如海既酌隨復盈。
晚福衮衮蓋未艾，善頌何以歌簫笙。
更須書考二十四，永與松鶴同堅清。